b'\n_START_ARTICLE_\nRagnar Nordstr\xc3\xb6m\n_START_SECTION_\nJ\xc3\xa4\xc3\xa4k\xc3\xa4ri ja heimosoturi\n_START_PARAGRAPH_\nNordstr\xc3\xb6m liittyi J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n joulukuussa 1915 ja taisteli sen riveiss\xc3\xa4 maailmansodan it\xc3\xa4rintamalla Misse-joella, Riianlahdella ja Aa-joella (Gauja) 1916\xe2\x80\x931917. Nordstr\xc3\xb6m oli Saksassa saksalaisia kouluttajia vastaan suuntautuneen j\xc3\xa4\xc3\xa4k\xc3\xa4rikapinan johdossa._NEWLINE_Palattuaan Suomeen j\xc3\xa4\xc3\xa4k\xc3\xa4riluutnanttina j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana 25. helmikuuta 1918 h\xc3\xa4net komennettiin komppanianp\xc3\xa4\xc3\xa4llik\xc3\xb6ksi 1. j\xc3\xa4\xc3\xa4k\xc3\xa4rirykmentin 2. j\xc3\xa4\xc3\xa4k\xc3\xa4ripataljoonaan. Sis\xc3\xa4llissodassa Nordstr\xc3\xb6m taisteli Lemp\xc3\xa4\xc3\xa4l\xc3\xa4n, Vuohiniemen ja Kukon taisteluissa ja haavoittui vakavasti Lemp\xc3\xa4\xc3\xa4l\xc3\xa4ss\xc3\xa4 Kelhon taistelussa 7. huhtikuuta 1918. Koko p\xc3\xa4iv\xc3\xa4n jatkuneen ankaran taistelun j\xc3\xa4lkeen h\xc3\xa4n pelastui vain vaivoin y\xc3\xb6n pimeyden turvin M\xc3\xa4yh\xc3\xa4j\xc3\xa4rven j\xc3\xa4\xc3\xa4n yli takaisin valkoisten puolelle Sotavaltaan. H\xc3\xa4n valitsi oikean k\xc3\xa4sivartensa amputoinnin muiden hoitomuotojen ollessa liian hitaita h\xc3\xa4nen ehti\xc3\xa4kseen Viipurin taisteluihin. Vamma ei kuitenkaan est\xc3\xa4nyt h\xc3\xa4nen my\xc3\xb6hempi\xc3\xa4 sotilaallisia seikkailujaan ja sotilaallista kehityst\xc3\xa4\xc3\xa4n._NEWLINE_Sodan j\xc3\xa4lkeen Nordstr\xc3\xb6m oli armeijan palveluksessa komppanianp\xc3\xa4\xc3\xa4llikk\xc3\xb6n\xc3\xa4 Laatokan jalkav\xc3\xa4kirykmentiss\xc3\xa4 1918\xe2\x80\x931919 ja ylennettiin kapteeniksi 1919. H\xc3\xa4n suunnitteli yhdess\xc3\xa4 j\xc3\xa4\xc3\xa4k\xc3\xa4rimajuri Gunnar von Hertzenin kanssa vuoden 1919 Aunuksen retke\xc3\xa4 ja osallistui siihen my\xc3\xb6s itse.\n_START_SECTION_\nLiikemies ja harmaa eminenssi\n_START_PARAGRAPH_\nAunuksesta vet\xc3\xa4ytyess\xc3\xa4\xc3\xa4n Nordstr\xc3\xb6m tapasi Salmissa tulevan vaimonsa Ninan, jonka is\xc3\xa4 oli my\xc3\xb6s retkell\xc3\xa4 mukana ollut my\xc3\xb6hempi kansallissosialisti Jaakko Seise. Vuonna 1924 Nordstr\xc3\xb6m perusti Loviisaan laivavarustamon Ab R. Nordstr\xc3\xb6m & Co Oy. H\xc3\xa4nen konsernissaan ty\xc3\xb6skenteli 1 700 ty\xc3\xb6ntekij\xc3\xa4\xc3\xa4 ja Nordstr\xc3\xb6mill\xc3\xa4 oli yhteens\xc3\xa4 60 alusta. Laivasto koostui valtaosin yli-ik\xc3\xa4isist\xc3\xa4, halvalla ostetuista huonokuntoisiksi tiedetyist\xc3\xa4 h\xc3\xb6yryaluksista, t\xc3\xa4st\xc3\xa4 johtuu nimitys Nordstr\xc3\xb6min second hand -laivasto._NEWLINE_Nordstr\xc3\xb6m harjoitti 1930-luvulla Petsamossa kalastus- ja kalanjalostustoimintaa perustamiensa Petsamon kala Oy:n ja Petsamon \xc3\xb6ljy- ja kalajauhotehdas Oy:n nimiss\xc3\xa4. Liiketoimintansa tuotoilla h\xc3\xa4n rahoitti muun muassa Lapuan liikett\xc3\xa4 ja kuului t\xc3\xa4m\xc3\xa4n kansanliikkeen taustavaikuttajiin ja -johtajiin. Nordstr\xc3\xb6m kuitenkin vastusti laillisen hallituksen kaatamista ja M\xc3\xa4nts\xc3\xa4l\xc3\xa4n kapinaa._NEWLINE_Talvisodan sytytty\xc3\xa4 Ragnar Nordstr\xc3\xb6m hankki kentt\xc3\xa4armeijalle aseistusta. Ehdoksi aseistuksen luovutukselle puolustusvoimille h\xc3\xa4n pani sen, ett\xc3\xa4 aseistus on k\xc3\xa4ytett\xc3\xa4v\xc3\xa4 Lapin rintaman vahvistamiseen.H\xc3\xa4nen ostamillaan aseilla, muun muassa tykist\xc3\xb6ll\xc3\xa4, oli suuri merkitys vihollisen hy\xc3\xb6kk\xc3\xa4yksen pys\xc3\xa4ytt\xc3\xa4miseen pohjoisella rintamaosuudella. Sen j\xc3\xa4lkeen h\xc3\xa4n takasi Suomen ja Saksan asekauppoja sek\xc3\xa4 osallistui it\xc3\xa4rintamalle l\xc3\xa4hetetyn suomalaisen SS-pataljoonan kustannuksiin, vaikka oli alun perin koko joukko-osaston luomista vastustanut. Suomen otettua jatkosodassa haltuunsa It\xc3\xa4-Karjalan Ragnar Nordstr\xc3\xb6m sijoitti varoja miehitetyn alueen karjalaislasten koulunk\xc3\xa4yntiin. H\xc3\xa4net nimitettiin V\xc3\xa4in\xc3\xb6 Kotilaisen avustajaksi It\xc3\xa4-Karjalan sotilashallintoon. Nordstr\xc3\xb6m my\xc3\xb6s vastusti Mannerheimin p\xc3\xa4\xc3\xa4t\xc3\xb6st\xc3\xa4 olla hy\xc3\xb6kk\xc3\xa4\xc3\xa4m\xc3\xa4tt\xc3\xa4 Leningradiin._NEWLINE_Sodan j\xc3\xa4lkeen Nordstr\xc3\xb6m tuki siirtokarjalaisten asuttamista ja rakennutti asevelitaloista kaupunginosan Loviisaan. H\xc3\xa4n vastusti sodasta irtautumista ja Paasikiven politiikkaa sek\xc3\xa4 osallistui Stella Polaris -operaatioon. Nordstr\xc3\xb6m kirjoitti muistelmansa vuosina 1945\xe2\x80\x931948 ollessaan vapaaehtoisessa maanpaossa Tukholmassa. Ruotsiin h\xc3\xa4n oli siirtynyt syyskuussa 1945 Ylitornion Ainolan kodistaan, paeten metsien l\xc3\xa4pi y\xc3\xb6nselk\xc3\xa4\xc3\xa4n punaisen Valpon jahtaamana. Muistelmat julkistettiin ja painettiin vasta viitisenkymment\xc3\xa4 vuotta my\xc3\xb6hemmin h\xc3\xa4nen poikansa toimittamana kirjana._NEWLINE_Valpo jahtasi h\xc3\xa4nt\xc3\xa4 kolme vuotta asek\xc3\xa4tkenn\xc3\xa4n, kommunismin vastaisen toiminnan ja saksalaissuhteiden takia. H\xc3\xa4nen jahtaamisensa kuitenkin p\xc3\xa4\xc3\xa4ttyi Valtiollisen poliisin lakkauttamiseen vuonna 1948._NEWLINE_Sodan j\xc3\xa4lkeen h\xc3\xa4n oli merkitt\xc3\xa4v\xc3\xa4 sijoittaja Suomen yritysel\xc3\xa4m\xc3\xa4ss\xc3\xa4. H\xc3\xa4n omisti osakkeita muun muassa Fenniasta, Enso-Gutzeitista ja Kansallis-Osake-Pankista. 1950-luvulla h\xc3\xa4nen laivanvarustustoimintansa joutui suuriin vaikeuksiin ja lopulta vararikkoon. Nordstr\xc3\xb6m kuoli jouluy\xc3\xb6n\xc3\xa4 1982.'